Virallinen lehti nro C 328 , 26/10/1998 s. 0191



B4-0899, 0914, 0933 ja 0944/98 Päätöslauselma ihmisoikeustilanteesta Malesiassa Euroopan parlamentti, joka - palauttaa mieliin 20. marraskuuta 1997 antamansa päätöslauselman ilman oikeudenkäyntiä tapahtuneista vangitsemisista Malesiassa ((EYVL C 371, 8.12.1997, s. 212.)), - ottaa huomioon aiemmat päätöslauselmansa Kaakkois-Aasian maiden kanssa tehtävästä yhteistyöstä ja Asian taloudellisesta kriisistä, A. ottaa huomioon, että Malesiaa ovat viime aikoina vavisuttaneet hallitukseen kohdistuneet mielenosoitukset, joissa on vaadittu poliittisia uudistuksia, ja että poliisi on pidättänyt ja pahoinpidellyt useita kymmeniä mielenosoittajia, B. ottaa huomioon, että pääministeri Mahathir Mohamad erotti 2. syyskuuta 1998 apulaispääministerinä ja talousministerinä toimineen Anwar Ibrahimin, joka pidätettiin myöhemmin syytettynä «luonnonvastaisista sukupuoliyhteyksistä» ja «lahjonnasta», C. ilmaisee huolestuneisuutensa siitä, että Anwar Ibrahim ja yksitoista hänen kannattajaansa ovat edelleen vangittuina Malesiassa kansallista turvallisuutta koskevien säännösten nojalla, D. ilmaisee lisäksi syvän huolestuneisuutensa niiden tietojen vuoksi, joiden mukaan Anwar Ibrahimia ja muita mielipidevankeja on kohdeltu vankilassa huonosti, E. toteaa, että monia muita, kuten Malesian parlamentissa oppositiota edustava jäsen Liam Guan Eng, on vangittu poliittisen toiminnan vuoksi, F. toteaa, että ihmisiä voidaan vangita kansallista turvallisuutta koskevien säännösten nojalla ilman vangitsemismääräystä jopa 60 päivää jatkuvaksi esitutkinta-ajaksi, jos heidän epäillään vaarantavan Malesian valtion turvallisuutta tai talouselämää; toteaa edelleen, että sisäasianministeri voi tämän ajan kuluttua ilman tuomioistuimen päätöstä antaa jopa kahden vuoden ajaksi vangitsemismääräyksen, joka voidaan uusia rajoittamattomasti, G. ottaa huomioon, että Malesian rikoslain mukaan aikuisten välisistä vapaaehtoisista homoseksuaalisista suhteista voidaan rangaista jopa 20 vuoden vankeustuomiolla ja raipaniskuilla, H. toteaa, että Malesiassa rajoitetaan sananvapautta monin tavoin ja hallituksen toimia arvostelevat henkilöt, lehtimiehet ja kansalaisjärjestöjen työntekijät ovat alttiina syytteeseen joutumiselle ja vangitsemiselle; 1. Kehottaa Malesian hallitusta vapauttamaan välittömästi Anwar Ibrahimin ja kaikki muut mielipidevangit; 2. Kehottaa Malesian hallitusta sallimaan, että väitteet Malesiassa olevien mielipidevankien huonosta kohtelusta selvitetään tekemällä riippumaton kansainvälinen tutkimus; 3. Kehottaa Malesian hallitusta muuttamaan kansallista turvallisuutta koskevia säännöksiä siten, että niiden nojalla ei enää voida pidättää ja vangita ketään rauhallisesti uskonnollisia tai poliittisia näkemyksiään esiin tuovaa; kehottaa hallitusta lisäksi muuttamaan kansallista turvallisuutta koskevia säännöksiä siten, että valtion turvallisuuden vaarantamisesta epäillyillä on tilaisuus puolustautua tuomioistuimessa, eikä heitä pidetä eristyksissä tuntemattomissa sijaintipaikoissa; 4. Kehottaa Malesian hallitusta tarkistamaan rikoslakia sukupuoliseen suuntautuneisuuteen perustuvan syrjinnän lopettamiseksi; 5. Kehottaa komissiota ja neuvostoa asettamaan Euroopan unionin ja Malesian välisen yhteistyön jatkumisen ehdoksi Malesian halukkuuden kunnioittaa perustavia ihmisoikeuksia omassa maassaan; 6. Kehottaa puhemiestään välittämään tämän päätöslauselman komissiolle, neuvostolle ja Malesian hallitukselle ja parlamentille.